Mestská časť Bratislava – Dúbravka

Materiál na 23. rokovanie
miestneho zastupiteľstva
dňa 08. 12. 2009

Návrh 
na odpustenie úroku z omeškania  v sume 17 042,34  €
________________________________________________________

                                                                                   

Predkladá:		              	 Materiál obsahuje:
              
PhDr.František Guth			1.  návrh uznesenia    
prednosta				2.  uznesenie MR č. 314/2009                                              
			                        3.  žiadosť o odpustenie úroku z 28.09. 2009
		           			4.  výpočet úrokov
                                 			5.  výpis z účtu SLSP zo dňa 23.09.2009.    
					6.  stanovisko komisií

Zodpovedná:

JUDr. Viera Mrázová
vedúca 
majetkovo-právneho oddelenia

Spracovala: 

JUDr. Eva Pýchová
majetkovo-právne oddelenie

Návrh uznesenia

Miestne zastupiteľstvo mestskej časti Bratislava-Dúbravka

o d p ú š ť a  dlh, úrok z omeškania    17 042, 34 €  Ing.  Mariánovi Korienkovi a manželke Ing. Fatane Nawabi,  ktorý im vznikol  z oneskorenej úhrady  konečných   faktúr za  výstavbu bytu v dome na Nejedlého 63 v Dúbravke.

Uznesenie MR č.314/2009

Miestna rada
odporúča
miestnemu zastupiteľstvu odpustiť Ing. Mariánovi Korienkovi a manželke Ing. Fatane Nawabi úrok z omeškania v sume 17 042,34 €, ktorý vznikol z oneskorenej úhrady konečnej faktúry z výstavby bytu v dome na Nejedlého 63 v Dúbravke s pripomienkou dopracovať materiál v dôvodovej správe  o predchádzajúcich  odpusteniach vlastníkom bytov v bytovom dome  na Nejedlého ul.53-63.

Komisia hospodárenia s majetkom zo dňa  19. 10. 2009
Komisia po podrobnom oboznámení sa s problematikou vo veci žiadosti o odpustenie úroku z omeškania vo výške 17 042,34 € pre žiadateľa Ing. Korienek Marián a manželka Fatana Nawabi odporúča schváliť odpustenie úhrady úrokov.

Komisia ekonomická a podnikateľských aktivít zo dňa 26 .10.2009
Komisia ekonomická a podnikateľských aktivít odporúča odpustiť Ing. Mariánovi Korienkovi  a manželke Fatane Nawabi  z dlžnej sumy úrokov z omeškania vo výške 17 042,34 €  80 % t.j. odpustiť sumu 13 633,87 €. 

Dôvodová správa

Mestskej časti Bratislava – Dúbravka bol 28.09.2009 doručený list č. 9653/2009, ktorým  advokátska kancelária CHSH Šiška & partners Cerha Hempel Siegelfeld Hlawati, Palisády 33,  811 06 Bratislava v zastúpení dlžníka  Ing.  Marián K o r i e n e k  a  manželka Ing. Fatana Nawabi, Nejedlého 63, 841 02 Bratislava, žiada o odpustenie dlhu – úroku z omeškania, ktorý evidujeme v sume  17  042,34 €  (513 417,53 Sk). 

Dlh 17 042,34 € je ročný úrok 15,5 %  a 16,5  % za omeškanie s platením faktúr č. 98/2002 v sume 12 790,86 € ( 385 337, 45 Sk) a faktúry č. 128/2002 v sume 1 920,10 € ( 57 844,93 Sk). Úrok z omeškania  vypočítalo ekonomické oddelenie  v konaní pred Okresným súdom Bratislava IV, č. k. 4C 274/2003, v spore o úhradu konečných faktúr za výstavbu 3 izbového bytu podľa Zmluvy o výstavbe domu s  bytmi pre mladé rodiny a podzemné garáže, Nejedlého ulica  Bratislava - Dúbravka. 
Úrok bol vyúčtovaný od omeškania s platením faktúr, od ich  splatnosti do dňa ich úhrady 23.09.2009. 

Okresný súd Bratislava IV prerušil súdne konanie o zaplatenie faktúr do času rozhodnutia Okresného súdu Bratislava II, v reklamačnom spore č. k. 25Cb 51/2004 o bezplatné odstránenie vád domu ich dodávateľskými firmami. Dlžníci Ing. Korienek a manželka pre zdĺhavé súdne konanie nechcú ďalej čakať na rozhodnutie Okresného súdu Bratislava II. Chcú mimosúdne vysporiadanie s mestskou časťou. Z tohto dôvodu uhradili faktúry  a podali žiadosť o odpustenie úroku z omeškania. 

Výška úroku bola určená podľa § 517 ods. 2 Občianskeho zákonníka, ktorý hovorí o práve veriteľa požadovať pri omeškaní s plnením peňažného záväzku úroky z omeškania, ich výšku ustanovuje vykonávací predpis, vládne nariadenie č. 87/1995 Z. z. , ktorým sa vykonávajú niektoré ustanovenia Občianskeho zákonníka. Z § 3 tohto nariadenia vyplýva, že výška úrokov z omeškania  je dvojnásobok diskontnej sadzby určenej Národnou bankou Slovenska, platnej k prvému dňu omeškania s platením peňažného dlhu.
Uvedené ustanovenie Občianskeho zákonníka sme uplatnili z dôvodu, že Zmluva o výstavbe domu s bytmi pre mladé rodiny a podzemné garáže na Nejedlého ulici v Dúbravke zo dňa 15.11.2001 ich neupravovala. 

K termínu podania žiadosti o odpustenie úrokov z omeškania, dňa 23.09.2009  dlžníci uhradili konečné vyúčtovanie za výstavbu bytu,  podľa faktúry č. 98/2002 v sume 385 337,45 Sk a faktúry č. 128/2002 v sume 57 844,93 Sk. 
Zostáva ešte uhradiť  úrok z omeškania   v sume 513 417, 53 Sk a súdny poplatok 6 516,- Sk. Žiadajú odpustiť iba úrok z omeškania.

Dlžníci žiadosť o odpustenie úroku za omeškanie odôvodňujú nasledovne:

1.	dlžnú čiastku za byt zadržiavali pre opakujúce sa závažné vady domu a bytu (hlučnosť strechy, vady garážových brán, stien a podláh, rosenie okien, vady terás atď.), ktoré doposiaľ neboli odstránené dodávateľom stavby (prebiehajú súdne konania na bezplatné odstránenie vád, na Okresnom súde Bratislava II, č. k. 25Cb 51/2004, kde  žaluje mestská časť dodávateľov stavby a na Okresnom súde  Bratislava IV, č. k. 9C 319/2003, žalujú vlastníci bytov mestskú časť na  bezplatné odstránenie vád domu),
2.	vady sú natoľko závažné, že výrazne zhoršujú kvalitu bývania a obmedzujú štandardné, kvalitné užívanie bytu. Opakovane žiadali o ich odstránenie reklamáciami  zo 16.11.2001,27.11.2001, 03.12.2001 a pretože nedošlo k odstráneniu vád podali ďalšie  reklamácie dňa 26.03.2002, 27.03.2002 a 24.04.2002. 

Dlžníci od počiatku chceli uhradiť fakturovanú čiastku a úhradu viazali na odstránenie predmetných vád, čo sa doposiaľ nestalo aj keď mestská časť reklamované vady  v prevažnej miere uznala, čo vyplýva zo vzájomnej komunikácie a korešpondencie. Nasvedčuje tomu aj fakt, že mestská časť podala na zhotoviteľov stavby žalobu na súd. Spor prebieha od roku 2003 a doposiaľ ešte nebolo rozhodnuté.
Dlžníci prejavili záujem na mimosúdnom urovnaní celej záležitosti. Žiadali prostredníctvom svojho právneho zástupcu o urovnanie sporu niekoľko - krát  osobne starostu mestskej časti a súčasne aj vedúcu majetkovo-právneho oddelenia. Napriek skutočnosti, že faktúry uhradili 23.09.2009, vady nie sú stále odstránené. Z uvedených skutočností pre žiadateľov- dlžníkov vyplýva, že úhrada úrokov z omeškania, vzhľadom na dlhotrvajúci stav existencie a neodstránenia vád, je neakceptovateľná sankcia za omeškanie s úhradou. V dôsledku týchto skutočností žiadajú miestne zastupiteľstvo o odpustenie dlhu - vyúčtovaných úrokov. 

Stanovisko majetkoprávneho oddelenia:

Mestská časť sa pri nakladaní s majetkovými právami riadi § 9 ods.2 písm. c) zákona             č. 138/1991 Zb. o majetku obcí v znení neskorších predpisov podľa ktorého schváleniu orgánmi samosprávy podlieha úkon odpustenia dlhu a upustenia od vymáhania pohľadávky.

Dlžníkom doposiaľ nebol mestskou časťou odpustený žiadny dlh. 

Žiadosť dlžníkov bola predmetom rokovania poradných orgánov.  Komisia legislatívno-právna a hospodárenia s majetkom dňa 19.10.2009 súhlasila s odpustením dlhu. 
Komisia ekonomická a podnikateľských aktivít súhlasila odpustiť z dlhu 17 042,34  €  80%    t.  j.  odpustiť sumu 13 633,87 €. 

Miestna rada žiadosť dlžníkov o odpustenie úroku z omeškania v sume 17 042,34 € prerokovala na svojom 19. zasadnutí, 24.11.2009. Odporučila miestnemu zastupiteľstvu dlžníkom odpustiť úrok z omeškania  s pripomienkou, doplniť do dôvodovej správy údaje o počte a výške doposiaľ odpustených úrokov z omeškania. 
V tomto volebnom období miestne zastupiteľstvo prerokúvalo na svojom 9. zasadnutí dňa 19. februára 2008 ako bod 18) „Návrh na odpustenie úroku z omeškania v sume 111 696,- Sk“    t. j.  3 707,63 €  Ing. Martinovi Tvrdoňovi , Nejedlého 57, Dúbravka.   
Uznesením MZ č. 174//2008 mu úrok z omeškania odpustilo. Dôvodom odpustenia boli pretrvávajúce a doposiaľ neodstránené vady domu a bytov podľa zmluvy „ Výstavba bytov pre mladé rodiny  a podzemné garáže Nejedlého“ z 15.11.2001.
 
Uznesenie MZ č.174//2008 prikladáme ako prílohu č.1

Z uvedenej výstavby zostali doposiaľ ešte Okresným súdom Bratislava IV nerozhodnuté        2 spory o úhradu záverečného vyúčtovania výstavby bytov z Nejedlého ulice.  Konania sú súdom prerušené do času vydania rozhodnutia Okresným súdom Bratislava II, č.k.   25 Cb 51/2004 o bezplatné odstránenie vád dodávateľmi stavby  Doprastav a.s. a Monteco s.r.o. 
      
Vo volebnom období, ktoré predchádzalo nástupu  starostu Ing. Sandtnera, nebol odpustený žiadny dlh a ani úrok z omeškania, vzťahujúci sa k výstavbe bytov  v dome na  Nejedlého ulici v Dúbravke.

Je v kompetencii miestneho zastupiteľstva rozhodnúť o žiadosti dlžníkov.